
   Σάββατο, 5 Σεπτεμβρίου 2026

ΔΕΛΤΙΟ ΤΥΠΟΥ

Συλλήψεις για παραβάσεις των νόμων περί ναρκωτικών ουσιών και όπλων στη Σαμοθράκη - Σύλληψη αλλοδαπού για κατοχή ναρκωτικών ουσιών στην Αμοργό 

Τις απογευματινές ώρες χθες, συνελήφθη ένας 49χρονος αλλοδαπός (υπήκοος Βουλγαρίας) για παράβαση του Ν. 4139/2013 «Περί εξαρτησιογόνων ουσιών» και του Ν. 2168/1993 «Περί όπλων, πυρομαχικών, εκρηκτικών υλών κ.α.» από στελέχη του Γραφείου Ασφαλείας της Λιμενικής Αρχής Σαμοθράκης και της Περιφερειακής Ομάδας Δίωξης Ναρκωτικών (ΠΟΔΙΝ/ΛΣ-ΕΛ.ΑΚΤ.) του Κεντρικού Λιμεναρχείου Αλεξανδρούπολης.
Συγκεκριμένα, σε έλεγχο που διενεργήθηκε στον 49χρονο στη Χερσαία Ζώνη Λιμένα Καμαριώτισσας Σαμοθράκης σε συνεργασία με στελέχη του Τμήματος Δίωξης Ναρκωτικών της Αστυνομικής Διεύθυνσης Αλεξανδρούπολης και τη συνδρομή αστυνομικού σκύλου ανίχνευσης ναρκωτικών ουσιών της ΕΛΑΣ,  εντοπίστηκε ο ανωτέρω να έχει στην κατοχή του:
- δεκατέσσερις  (14) νάιλον συσκευασίες που περιείχαν ψυχοτρόπα μανιτάρια συνολικού μικτού βάρους 29,5 γρ.,
- μία νάιλον συσκευασία που περιείχε ακατέργαστη κάνναβη συνολικού μικτού βάρους 0,6 γρ.,
- μία νάιλον συσκευασία που περιείχε διμεθυλοτρυπταμίνη συνολικού μικτού βάρους 0,4 γρ.,
- μία πλαστική συσκευασία που περιείχε δώδεκα (12) χάπια άγνωστης χημικής σύστασης και 
-ένα μαχαίρι μήκους 28 εκ. με μήκος λάμας 16 εκ..
Από το Α’ Λιμενικό Τμήμα Σαμοθράκης του Κεντρικού Λιμεναρχείου Αλεξανδρούπολης που διενεργεί την προανάκριση, κατασχέθηκαν όλα τα ανωτέρω ευρήματα.

Διαθέσιμο οπτικοακουστικό υλικό έχει αναρτηθεί στην ιστοσελίδα www.hcg.gr.

*****

Επίσης, 
Τις πρωινές και μεσημβρινές ώρες χθες, συνελήφθησαν μία 53χρονη ημεδαπή και ένας 34χρονος ημεδαπός για παράβαση του Ν. 4139/2013 «Περί εξαρτησιογόνων ουσιών» από στελέχη του Γραφείου Ασφαλείας της Λιμενικής Αρχής Σαμοθράκης και της Περιφερειακής Ομάδας Δίωξης Ναρκωτικών (ΠΟΔΙΝ/ΛΣ-ΕΛ.ΑΚΤ) του Κεντρικού Λιμεναρχείου Αλεξανδρούπολης. 
Συγκεκριμένα, σε ελέγχους που διενεργήθηκαν στην είσοδο της Βάθρας του Φονιά Σαμοθράκης από τα ανωτέρω στελέχη σε συνεργασία  με στελέχη του Τμήματος Δίωξης Ναρκωτικών της Αστυνομικής Διεύθυνσης Αλεξανδρούπολης και αστυνομικού σκύλου ανίχνευσης ναρκωτικών ουσιών  της ΕΛ.ΑΣ., βρέθηκαν στην κατοχή της 53χρονης μία (01) συσκευασία που περιείχε ακατέργαστη κάνναβη συνολικού μικτού βάρους 8,3 γραμμαρίων, μία (01) νάιλον συσκευασία που περιείχε κατεργασμένη κάνναβη (σοκολάτα) συνολικού μικτού βάρους 0,9 γραμμαρίων και μία πλαστική συσκευασία που περιείχε υπολείμματα μεθυλαινοδιοξυμεθαμφεταμίνης (MDMA). Ενώ στη δεύτερη σύλληψη, εντοπίστηκαν στην κατοχή του 34χρονου δύο (02) ατμιστές με έλαια κάνναβης και ένα ανταλλακτικό αυτών που περιείχε έλαια κάνναβης.
Από το Α’ Λιμενικό Τμήμα Σαμοθράκης του Κεντρικού Λιμεναρχείου Αλεξανδρούπολης που διενεργεί την προανάκριση, κατασχέθηκαν οι ανευρεθείσες ναρκωτικές ουσίες. 

*****
Τις μεσημβρινές ώρες χθες, συνελήφθη ένας 29χρονος αλλοδαπός (υπήκοος ΗΠΑ) για παράβαση του Ν. 4139/2013 «Περί εξαρτησιογόνων ουσιών» από στελέχη της Λιμενικής Αρχής της Αμοργού. 
Ειδικότερα, κατά τον κατάπλου Ε/Γ - Ο/Γ πλοίου στον λιμένα Αιγιάλης προερχόμενο από Πειραιά-Πάρο-Νάξο και Δονούσα, εντοπίστηκε ο 29χρονος κατά την αποβίβασή του να έχει επιμελώς κρυμμένες στις αποσκευές του:
- τρεις πλαστικές σακούλες, οι οποίες περιείχαν φυτικά αποσπάσματα ακατέργαστης κάνναβης επιμερισμένα σε συνολικά 54 νάιλον συσκευασίες  συνολικού  μικτού βάρους 713,9 γραμμαρίων. 
- μία νάιλον συσκευασία που περιείχε βρώσιμη σοκολάτα με άγνωστη ποσότητα κάνναβης συνολικού μικτού βάρους 123,1 γραμμαρίων, 
- τρεις νάιλον συσκευασίες με σκόνη άγνωστης χημικής σύστασης συνολικού μικτού βάρους 3.155 γραμμαρίων και 
- τα χρηματικά ποσά των τριακοσίων πενήντα έξι ευρώ και σαράντα λεπτών του ευρώ (356, 40 €) καθώς και των δέκα δολαρίων (10 $) ΗΠΑ. 
Από το Λιμεναρχείο Νάξου που διενεργεί την προανάκριση, κατασχέθηκαν όλα τα ανωτέρω ευρήματα, καθώς και μία συσκευή κινητής τηλεφωνίας. 
Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr.

